“ทีม คอนซัลติ้ง เอนจิเนียริ่งฯ” เคาะ IPO ที่ 2.42 บ./หุ้น พร้อมเข้าเทรด 12 ก.ค.นี้
“ทีม คอนซัลติ้ง เอนจิเนียริ่งฯ” หรือ TEAMG เคาะ IPO ที่ 2.42 บ./หุ้น เปิดขาย 4-6 ก.ค.เข้าเทรด 12 ก.ค. 61
29 มิ.ย. 2561

บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG กำหนดเสนอขายหุ้นเพิ่มทุนต่อประชาชนทั่วไปครั้งแรก (IPO) จำนวน 180 ล้านหุ้น ที่ราคาหุ้นละ 2.42 บาท ซึ่งจะเปิดขายในวันที่ 4-6 ก.ค.61 และนำหุ้นเข้าซื้อขายในตลาดหลักทรัพย์แห่งประเทศไทย (SET) ในวันที่ 12 ก.ค.นี้ โดยมีบริษัท แอสเซท โปร แมเนจเม้นท์ จำกัด หรือ APM เป็นที่ปรึกษาทางการเงิน
โดยในวันนี้ TEAMG ได้ลงนามในสัญญาแต่งตั้ง บล.ฟินันเซีย ไซรัส เป็นผู้จัดการการจัดจำหน่ายและรับประกันการจำหน่ายหุ้น (Lead Underwriter) พร้อมด้วยผู้ร่วมจัดจำหน่าย และรับประกันการจัดจำหน่ายอีก 6  แห่ง ได้แก่ บล.ยูโอบี เคย์เฮียน (ประเทศไทย) , บล.โนมูระ พัฒนสิน, บล. ฟิลลิป (ประเทศไทย) , บล.เคทีบี (ประเทศไทย) ,บล.โกลเบล็ก และ บล.เคที ซีมิโก้
อนึ่ง TEAMG เป็นผู้ให้บริการในการเป็นที่ปรึกษาด้านวิศวกรรม และสิ่งแวดล้อมแบบบูรณาการ (Integrated Consulting Services) และจัดทำรายงานประเมินผลกระทบด้านสิ่งแวดล้อม (EIA) โดยสามารถให้บริการแบบเบ็ดเสร็จในจุดเดียว (One-stop Service) ให้แก่ลูกค้าได้อย่างครบถ้วนสมบูรณ์ และรวดเร็ว
ทั้งนี้ สามารถแบ่งประเภทการให้บริการตามลักษณะการประกอบธุรกิจ ได้เป็น 3 ประเภท ได้แก่ 1.ธุรกิจการศึกษา ออกแบบ และจัดทำรายงาน หรือ Study &amp; Design) 2.ธุรกิจการบริหารโครงการและควบคุมการก่อสร้าง (Project Management &amp; Construction Supervision: PMSC) และ 3.ธุรกิจเกี่ยวเนื่อง (Related business)
โดยมีกลุ่มลูกค้าแบ่งได้เป็น 4 กลุ่ม ได้แก่ ลูกค้าภาครัฐ (Government) ลูกค้าภาคเอกชน (Private) ลูกค้าต่างประเทศ (International) และลูกค้าธุรกิจเกี่ยวเนื่อง (Related Business)
                
 